S-680/2012

Ár 2013, þriðjudaginn 5. mars, er á dómþingi héraðsdóms Reykjavíkur, sem háð er í Dómhúsinu við Lækjartorg af P-kk-þgf G-kk-þgf, héraðsdómara, kveðinn upp dómur í sakamálinu nr. 680/2012: Ákæruvaldið (K-kk-nf Ó-kk-nf) gegn K-kvk-þgf T-kvk-þgf J-kvk-þgf (G-kk-nf E-kk-nf hdl.), sem tekið var til dóms í sama þinghaldi.

Málið er höfðað með tveimur ákærum lögreglustjórans á höfuðborgarsvæðinu á hendur K-kvk-þgf T-kvk-þgf J-kvk-þgf, 000000-0000, Flétturima 11, Reykjavík.

Í fyrsta lagi er málið höfðað með ákæru, dagsettri 25. september sl.,

„Fyrir eftirtalin brot á árinu 2012:

I.

Brot gegn almennum hegningarlögum:

1. Þjófnað, með því að hafa laugardaginn 4. febrúar, brotist inn í íbúðarhúsnæði við Hjarðarland 4a í Mosfellsbæ, með því að brjóta rúðu á norð-austurhlið hússins og stolið þaðan I-pod Nano, peningaveski, tösku og miklu magni af skartgripum.

Mál nr. 007-2012-6266

2. Þjófnað, með því að hafa laugardaginn 24. mars, í verslun Intersport, Skógarlind 2 í Kópavogi, stolið fatnaði, samtals að verðmæti 39.960 kr.

Mál nr. 007-2012-16203

3. Þjófnað, með því að hafa fimmtudaginn 1. mars, í verslun Intersport, Skógarlind 2 í Kópavogi, stolið tveimur peysum, samtals að verðmæti 26.480 kr.

Mál nr. 007-2012-18789

4. Þjófnað, með því að hafa miðvikudaginn 18. júlí, í verslun Hagkaupa, Smáralind í Kópavogi, stolið ilmvatni, samtals að verðmæti 9.379 kr.

Mál nr. 007-2012-41056

Telst þetta varða við 244. gr. almennra hegningarlaga nr. 19/1940.

II.

Brot gegn umferðarlögum:

1. Miðvikudaginn 8. febrúar, með því að hafa ekið bifreiðinni JP-562 svipt ökurétti og ófær um að stjórna henni örugglega vegna áhrifa ávana- og fíkniefna (í blóði mældist 125 ng/ml af amfetamín og 15 ng/ml af metýlfenídat) norður Suðurlandsveg, austur Vesturlandsveg, inn Langatanga og að Barrholti 15 í Mosfellsbæ þar sem hún stöðvaði bifreiðina og lögregla hafði afskipti af henni skömmu síðar.

Mál nr. 007-2012-6938

2. Föstudaginn 6. júlí, með því að hafa ekið bifreiðinni ZX-296 svipt ökurétti vestur Urðarholt í Mosfellsbæ, uns lögregla stöðvaði aksturinn skömmu síðar við Rizzo pizzu.

Mál nr. 007-2012-39279

Teljast brot í báðum liðum varða við 1. mgr. 48. gr. en brot í lið1 jafnframt við 1. sbr. 2. mgr. 45. gr. a., allt sbr. 1. mgr. 100. gr. umferðarlaga nr. 50/1987.

Þess er krafist að ákærða verði dæmd til refsingar og til greiðslu alls sakarkostnaðar og til að sæta sviptingu ökuréttar skv. 101. og 102 gr. nefndra umferðarlaga, sbr. 25. og 26. gr. laga nr. 44/1993.“

Í öðru lagi er málið höfðað með ákæru, dagsettri 11. febrúar sl. „fyrir eftirfarandi hegningar- og umferðarlagabrot:

I.

Fjársvik en til vara umboðssvik með því að hafa, á tímabilinu 17. nóvember 2009 til 21. janúar 2010, notað í auðgunarskyni greiðslukort sem ákærða aflaði sér sem framkvæmdastjóri, stjórnarmaður og prókúruhafi einkahlutafélagsins ÞH-hús, kt. 000000-0000, sem ákærða nýtti í eigin þágu og annarra, í alls 177 tilvikum, hjá eftirtöldum fyrirtækjum, án þess að hún eða félagið hafi getað staðið skil á greiðslunum vegna notkunarinnar og tókst þannig að svíkja út vörur og fjármuni, samtals að verðmæti kr. 1.614.606, sem nýttar voru í þágu ákærðu og annarra, m.a. með því að selja áfram til þess að fjármagna fíkniefnaneyslu ákærðu, með tilheyrandi tjóni fyrir útgefanda greiðslukortsins, Kreditkort hf., kt. 000000-0000.

Telst háttsemi þessi varða við 248. gr. en til vara við 249. gr. almennra hegningarlaga nr. 19/1940.

007-2010-17983

II.

Skjalafals og nytjastuld með því að hafa 2. mars 2010 framvísað við I-kk-þf J-kk-þf, kt. 000000-0000, löggiltan bifeiðarsala hjá Bílalind ehf., kt. 000000-0000, fölsuðu umboði þar sem ákærðu var falið að annast bílaviðskipti, umboðsveitanda, Ö-kk-ef S-kk-ef R-kk-ef, kt. 000000-0000, og undirrita fyrir hans hönd „alla pappíra“ vegna bifreiðarinnar TP-279, en ákærða hafði útbúið umboðið og undirritað án heimildar nafn umboðsveitanda auk tveggja vitundarvotta. Á grundvelli umboðsins var gengið frá rétthafabreytingu bílasamnings nr. 432192-002 og þar með umráðum yfir fyrrgreindri bifreið, m.a. af hálfu Ergo - fjármögnunarþjónustu Íslandsbanka, kt. 000000-0000 og Umferðarstofu, kt. 000000-0000, og fékk ákærða þannig með blekkingum vörslur yfir bifreiðinni með tilheyrandi tjóni fyrir Ergo þar sem ekkert var greitt af bílasamningnum en bifreiðinni fékkst ekki skilað fyrr en í kjölfar þess að lögreglan fann hana mannlausa við eftirgrennslan 2. apríl 2010.

Telst háttsemi þessi varða við 155. gr. og 1. mgr. 259. gr. almennra hegningarlaga nr. 19/1940.

007-2010-17983

III.

Umferðarlagabrot með því að hafa, miðvikudaginn 17. febrúar 2010, ekið bifreiðinni GE-058, svipt ökuréttindum, á 107 km hraða á klst., að teknu tilliti til vikmarka, suður Gullinbrú í Reykjavík þar sem leyfilegur hámarkshraði er 60 km á klukkustund.

Telst háttsemi þessi varða við 1. mgr. 48. gr. og 1., sbr. 3. mgr. 37. gr., sbr. 1. mgr. 100. gr. og umferðarlaga nr. 50/1987.

007-2010-17983

IV.

Gripdeild með því að hafa miðvikudaginn 17. mars 2010 á þjónustustöð N1 að Ártúnshöfða, eftir að búið var að dæla eldsneyti, að andvirði kr. 17.685, á bifreiðina TP-279, sem ákærða hafði umráð yfir, farið inn í bifreiðina og ekið á brott án þess að greiða fyrir eldsneytið þrátt fyrir að starfsmaður hafi reynt að meina henni för.

Telst háttsemi þessi varða við 245. gr. almennra hegningarlaga nr. 19/1940.

007-2010-17983

V.

Gripdeild með því að hafa fimmtudaginn 25. mars 2010 á þjónustustöð N1 að Reykjavíkurvegi 54, dælt eldsneyti á bifreiðina TP-279 að andvirði kr. 3.000 og ekið á brott án þess að greiða fyrir.

Telst háttsemi þessi varða við 245. gr. almennra hegningarlaga nr. 19/1940.

007-2010-17983

VI.

Þjófnað með því að hafa laugardaginn 12. mars 2012 farið inn í verslunina Krónuna Bíldshöfða og stolið þaðan tveimur lambalærum, samtals að áætluðu verðmæti kr. 7.000.

Telst háttsemi þessi varða við 244. gr. almennra hegningarlaga nr. 19/1940

007-2012-18791

VII.

Þjófnað með því að hafa föstudaginn 30. nóvember 2012 farið inn í verslunina Fjarðarkaup Hólshrauni og stolið þaðan, vettlingum, hönskum, súkkulaði, trefli og sælgætispokum, samtals að verðmæti kr. 8.223.

Telst háttsemi þessi varða við 244. gr. almennra hegningarlaga nr. 19/1940

007-2012-67142

Þess er krafist að ákærða verði dæmd til refsingar og til greiðslu alls sakarkostnaðar.

Þá gera eftirgreindir aðilar kröfu um greiðslu skaðabóta:

Vegna ákærukafla I er af hálfu Kreditkorta hf. gerð sú krafa að ákærða verði gert að greiða félaginu skaðabætur samtals kr. 1.682.721, auk vaxta samkvæmt 1. mgr. 8. gr. laga um vexti og verðtryggingu nr. 38/2001, frá 10.02.2010 þar til mánuður er liðinn frá birtingu kröfunnar, en síðan dráttarvaxta samkvæmt 1. mgr. 6. gr., sbr. 9. gr. sömu laga frá þeim degi til greiðsludags.

Vegna ákærukafla II er af hálfu Íslandsbanka hf., kt. 000000-0000 f.h. Ergo – fjármögnunarþjónustu Íslandsbanka gerð sú krafa að ákærða verði dæmd til að greiða bankanum kr. 1.999.306. auk vaxta og samkvæmt 8. gr. laga nr. 38/2001 um vexti og verðbætur, sbr. 1. málsl. 4. gr. sömu laga frá brotadegi þann 02.03.2010 til 09.01.2013 og dráttarvöxtum samkvæmt þriðja kafla vaxtalaga nr. 38/2001 af allri upphæðinni, frá þeim degi til greiðsludags.

Vegna ákærukafla IV er af hálfu N1, kt. 000000-0000, gerð sú krafa að ákærða verði gert að greiða félaginu skaðabætur samtals kr. 17.685, auk vaxta samkvæmt 8. gr. laga um vexti og verðtryggingu nr. 38/2001 frá tjónsdegi en síðan dráttarvaxta samkvæmt 9. gr., sbr. 1. mgr. 6. gr. vaxtalaga til greiðsludags.

Vegna ákærukafla V er af hálfu N1, kt. 000000-0000, gerð sú krafa að ákærða verði gert að greiða félaginu skaðabætur samtals kr. 3.000, auk vaxta samkvæmt 8. gr. laga um vexti og verðtryggingu nr. 38/2001 frá tjónsdegi en síðan dráttarvaxta samkvæmt 9. gr., sbr. 1. mgr. 6. gr. vaxtalaga til greiðsludags.“

Fallið hefur verið frá ákæru fyrir öll tilvik I. kafla síðari ákærunnar, að undanskildum tilvikum nr. 4 og 148. Þá hefur einnig verið fallið frá II. og III. kafla þessarar ákæru.

Málavextir

Ákærða hefur skýlaust játað þau brot sem hún er saksótt fyrir. Hefur hún orðið sek um athæfi það sem lýst er í ákærunum og réttilega er þar fært til refsiákvæða. Þykir refsing ákærðu, sem verður hegningarauki að hluta, hæfilega ákveðin fangelsi í 5 mánuði en gögn hafa verið lögð fram í málin um það að hún hafi tekið sig á og gangist undir meðferð við vímufíkn.

Ekki hefur verið sótt þing af hálfu Kreditkorta hf. og ber að fella niður bótakröfu félagsins með vísan til 2. mgr. 174. gr. laga um meðferð sakamála nr. 88, 2008. Þar sem fallið hefur verið frá ákærukafla III í síðari ákærunni ber sjálfkrafa að vísa frá dómi bótakröfu Íslandsbanka hf.

Dæma ber ákærðu til þess að greiða N1 skaðabætur ásamt 20.685 krónur ásamt almennum vöxtum samkvæmt 8. gr. laga um vexti og verðtryggingu nr. 38, 2001 frá 25. mars 2010 til 28. mars 2013 en frá þeim degi með dráttarvöxtum samkvæmt III. kafla laganna til greiðsludags.

Dæma ber ákærða til þess að greiða verjanda sínum, G-kk-þgf E-kk-þgf hdl., 194.525 krónur í málsvarnarlaun að meðtöldum virðisaukaskatti og greiða jafnframt 129.432 krónur í annan sakarkostnað.

DÓMSORÐ:

Ákærða, K-kvk-nf T-kvk-nf J-kvk-nf, sæti fangelsi í 5 mánuði.

Ákærða er svipt ökuleyfi ævilangt frá dómsbirtingu að telja.

Ákærða greiði N1 hf. 20.685 krónur í skaðabætur ásamt almennum vöxtum frá 25. mars 2010 til 28. mars 2012 en frá og með þeim degi með dráttarvöxtum til greiðsludags.

Ákærða greiði verjanda sínum, G-kk-þgf E-kk-þgf hdl. 194.525 krónur í málsvarnarlaun og greiði jafnframt 129.432 krónur í annan sakarkostnað.

P-kk-nf G-kk-nf.